CELEX: 52010XG0526(03)
Language: da
Date: 2010-05-11 00:00:00
Title: Rådets konklusioner af 11. maj 2010 om internationalisering af højere uddannelse

26.5.2010   
            
            
               DA
            
            
               Den Europæiske Unions Tidende
            
            
               C 135/12
            
         Rådets konklusioner af 11. maj 2010 om internationalisering (1) af højere uddannelse
   2010/C 135/04
   RÅDET FOR DEN EUROPÆISKE UNION,
   SOM TAGER FØLGENDE I BETRAGTNING:
   
               1.
            
            
               Med Bolognaerklæringen af 19. juni 1999 blev der iværksat en mellemstatslig proces med henblik på at skabe et europæisk område for videregående uddannelse inden 2010, hvilket støttes aktivt af Den Europæiske Union, og ministrene for videregående uddannelse fra de 46 deltagende lande, der mødtes i Leuven og Louvain-la-Neuve den 28.–29. april 2009, opfordrede de højere uddannelsesinstitutioner til yderligere at internationalisere deres aktiviteter.
            
         
               2.
            
            
               Rådets resolution af 23. november 2007 om modernisering af universiteterne med henblik på Europas konkurrenceevne i en global vidensøkonomi (2) opfordrede medlemsstaterne til at fremme internationaliseringen af de højere uddannelsesinstitutioner ved at tilskynde til kvalitetssikring ved hjælp af uafhængig evaluering og peerevaluering af universiteter, fremme mobilitet, fremme anvendelsen af fælles- og dobbeltgrader og fremme anerkendelsen af kvalifikationer og studieperioder.
            
         
               3.
            
            
               Den Europæiske Union har en lang tradition for samarbejde med tredjelande på grundlag af en række politikker og instrumenter, hvor højere uddannelse spiller en stadig større rolle. Samarbejdsaftaler med partnere verden over omfatter ofte støtte til infrastruktur og samarbejdsprogrammer inden for højere uddannelse samt rammer for politiske dialoger på dette område. Samarbejde inden for højere uddannelse har også en fremtrædende plads inden for de multilaterale samarbejdsrammer som f.eks. Middelhavsunionen, den nordlige dimension og det østlige partnerskab.
            
         
               4.
            
            
               Europa-Parlamentets og Rådets afgørelse nr. 1298/2008/EF af 16. december 2008 oprettede handlingsprogrammet Erasmus Mundus 2009-2013, der skal højne kvaliteten af de videregående uddannelser og fremme den mellemfolkelige forståelse gennem samarbejde med tredjelande (3).
            
         
               5.
            
            
               Tempus IV-programmet (2007-2013) støtter moderniseringen af videreuddannelsen i partnerlandene i Østeuropa, Centralasien, det vestlige Balkan og i Middelhavsregionen, hovedsagelig gennem projekter og partnerskaber for universitetssamarbejde. Andre programmer, bl.a. samarbejdsprogrammerne med industrialiserede lande, eller Edulink, Nyerere og Alfa, omfatter akademiske samarbejdsaktiviteter med andre regioner i verden.
            
         
               6.
            
            
               
                  Marie Curie-aktiviteterne som led i syvende rammeprogram for forskning og teknologisk udvikling fremmer topkvalitet og mobilitet i europæisk forskning og sikrer bred støtte til udvikling af dynamiske menneskelige ressourcer i verdensklasse inden for det europæiske forskningssystem under hensyntagen til forskningens iboende internationale dimension,
            
         SOM NOTERER SIG, AT:
   
               1.
            
            
               højere uddannelse i stigende grad får en international dimension, i takt med at flere og flere højere uddannelsesinstitutioner optager studerende fra tredjelande, udveksler studerende, personale, projekter og viden samt tager del i internationalt akademisk og forskningsmæssigt samarbejde,
            
         
               2.
            
            
               kvaliteten af Europas højere uddannelsesinstitutioner og udvalget og dybden af de studier, som de tilbyder, der er uden sidestykke, gør disse institutioner meget tiltrækkende for den internationale akademiske verden, både som studiesteder og som partnere i fælles uddannelses- og forskningsprojekter,
            
         
               3.
            
            
               Europas succes, dels med at etablere redskaber såsom den fælles referenceramme, der forbinder de nationale kvalifikationssystemer og -rammer omkring en fælles europæisk reference (4), dels med at udvikle en fælles forståelse på områder såsom kvalitetssikring (5), herudover frembringer stigende interesse blandt globale partnere,
            
         
               4.
            
            
               internationale samarbejdsprogrammer og dialoger med tredjelande om politik på området højere uddannelse ikke alene gør det muligt for viden at cirkulere friere, men også bidrager til at øge den europæiske højere uddannelses kvalitet og internationale omdømme, fremme forskning og innovation, anspore til mobilitet og interkulturel dialog samt fremme international udvikling i overensstemmelse med målene for EU's eksterne politik,
            
         SOM MINDER OM, AT:
   Rådet tillægger det stor betydning at fremme læringsmobilitet inden for højere uddannelse for de studerende, lærerpersonalet og forskerne. En sådan mobilitet er et middel til at berige den menneskelige kapital og styrke beskæftigelsesegnetheden gennem tilegnelse og udveksling af viden, udvikling af sproglige og interkulturelle kompetencer og fremme af personlige kontakter. Endvidere kan forøgelsen af strømmen af viden på denne måde forbedre kreativitets- og innovationsevnen,
   SOM DOG ER KLAR OVER, AT:
   den globale konkurrence om at sikre stadig større andele af gruppen af mobile internationale studerende i stigende grad udgør en udfordring, eftersom andre partnere i verden også aktivt forfølger strategier med henblik på at fremme åbningen af deres højere uddannelsesinstitutioner for den øvrige verden og tiltrække de bedste talenter,
   ER ENIGT I, AT:
   
               1.
            
            
               internationalt samarbejde inden for højere uddannelse er et vigtigt og udbytterigt område, som fortjener støtte på både nationalt plan og EU-plan. Dette samarbejde bidrager til at forbedre kvaliteten og innovationen i undervisningen, læringen og forskningen, og det er befordrende for frembringelsen af viden. Højere uddannelse spiller en central rolle for udviklingen af enkeltpersoner og samfund, eftersom den øger den sociale, kulturelle og økonomiske udvikling og fremmer aktivt medborgerskab og etiske værdier. Idet der særligt tages hensyn til nærhedsprincippet, bør samarbejde inden for højere uddannelse derfor udgøre en integreret del af EU's politikker for eksternt samarbejde, og det bør tilpasses til de berørte partnerlandes særlige behov, interesser og udviklingsniveau,
            
         
               2.
            
            
               der er behov for støtte til EU-initiativer og -programmer, som fremmer samarbejde inden for højere uddannelse med en europæisk dimension, og som støtter højere uddannelsesinstitutioner i deres arbejde med fælles akademiske projekter, i at styrke europæiske netværk og dermed i at mindske barriererne mellem de nationale systemer. Støtte til europæiske højere uddannelsesinstitutioners samarbejde med deres ligestillede på verdensplan spiller en vigtig rolle med hensyn til at fremme kvalitet og ekspertise. Denne type samarbejde har for eksempel medvirket til, at der er oprettet innovative kurser og banet vej for indførelse af tværnationale fællesgrader, dobbeltgrader og multiple grader. EU's akademiske samarbejdsprogrammer bør tilrettelægges således, at de udvikler meget synlige og effektive gennemførelsesmekanismer og viderebringer klare, konsekvente og overbevisende budskaber over hele verden,
            
         
               3.
            
            
               det fremskridt, der er gjort med at indføre større kompatibilitet og sammenlignelighed inden for gradsstrukturen gennem den fælleseuropæiske Bolognaproces, såvel som EU's succes med at vedtage fælles tilgange til og redskaber vedrørende anerkendelse af kvalifikationer og kvalitetssikring har øget den højere uddannelses tiltrækningskraft i EU. Der findes en fælles interesse i at fremme disse udviklinger på verdensplan og i at reagere på den stigende interesse, som tredjelande udviser. Bolognapolitikforummet, der fremmer den politiske dialog mellem den højere uddannelse og andre dele af verden, bør hilses velkommen som et udvekslingsredskab for konkrete spørgsmål af fælles interesse,
            
         
               4.
            
            
               initiativer, som gør europæisk højere uddannelse lettere forståelig og mere gennemsigtig for internationale interessenter, kan også bidrage til at gøre Europa mere tiltrækkende som studiested. Den igangværende undersøgelse med henblik på at kortlægge mangfoldigheden af de højere uddannelsesinstitutioners opgaver og præstationer og vurdere mulighederne for et europæisk gennemsigtighedsinstrument bør fortsættes med henblik på at forbedre læsbarheden og øge synligheden af den europæiske højere uddannelses særlige styrker,
            
         
               5.
            
            
               et voksende antal tredjelande er interesserede i de fælles politikker og instrumenter, som EU udvikler til støtte for medlemsstaternes modernisering af deres forskellige uddannelsessystemer, hvor det europæiske meritoverførselssystem (ECTS), og den europæiske referenceramme for kvalifikationer (EQF) hører til dem, der har tiltrukket sig særlig opmærksomhed. Dette er grunden til, at den politiske dialog ud over at omfatte internationale akademiske samarbejdsprogrammer bør videreudvikles sammen med en række interesserede verdenspartnere med henblik på at udveksle erfaringer og god praksis, opbygge lokale kapaciteter og anvende positive tilbagemeldinger til at forbedre EU-politikkerne,
            
         
               6.
            
            
               internationalt akademisk samarbejde fortsat bør være en vigtig måde, hvorpå EU kan støtte sine partneres moderniseringsbestræbelser, for ved at tilbyde strukturerede partnerskaber mellem højere uddannelsesinstitutioner i EU og tredjelande kan EU bidrage til at opbygge lokale kapaciteter — både inden for og uden for højere uddannelsesinstitutioner — fastholde kvalificeret universitetspersonale og øge den internationale akademiske udveksling og mobilitet,
            
         HENSTILLER I OVERENSSTEMMELSE HERMED TIL MEDLEMSSTATERNE AT:
   vedtage foranstaltninger i samordning med de højere uddannelsesinstitutioner, idet deres autonomi og nationale praksis anerkendes, med sigte på at:
   
               1)
            
            
               fremme en virkelig international kultur inden for disse institutioner, f.eks. ved:
               
                           a)
                        
                        
                           at fremme samarbejde, networking og interaktion mellem højere uddannelsesinstitutioner, forskningsverdenen og erhvervslivet på internationalt plan som led i indsatsen for at skabe en fuldt fungerende videntrekant
                        
                     
                           b)
                        
                        
                           at fremme og støtte mobiliteten blandt internationale studerende, lærere, forskere og andre medarbejdere
                        
                     
                           c)
                        
                        
                           at give studerende, lærere, forskere og andre interessenter inden for højere uddannelse den uddannelse og de kompetencer, der er nødvendige for at arbejde i et åbent internationalt miljø
                        
                     
                           d)
                        
                        
                           at ansætte personale med international erfaring, som kan tilskynde til en mere international tankegang blandt de nationale studerende og lærere
                        
                     
                           e)
                        
                        
                           at sikre, at der tilbydes læseplaner af høj kvalitet og anvendes undervisningsmetoder, der tager hensyn til den internationale dimension
                        
                     
                           f)
                        
                        
                           at skabe et institutionelt miljø, der tilskynder til, at de studerende, lærerpersonalet og forskerne deltager i internationale programmer, fællesgrader, dobbeltgrader og multiple grader samt forskningsprojekter
                        
                     
                           g)
                        
                        
                           at tilskynde de højere uddannelsesinstitutioner til at udvikle internationaliseringsstrategier og/eller til at indarbejde denne dimension i deres udviklingsplaner.
                        
                     
         
               2)
            
            
               øge de højere uddannelsesinstitutioners internationale tiltrækningskraft, f.eks. ved:
               
                           a)
                        
                        
                           at fremme akademisk topkvalitet på de europæiske universitetsområder og forbedre deres internationale synlighed som interessante steder at studere og drive forskning
                        
                     
                           b)
                        
                        
                           at forbedre kvaliteten af tjenester til støtte for internationale studerende, lærere og forskere og andre medarbejdere ved modtagelsen, under opholdet og ved tilbagerejsen
                        
                     
                           c)
                        
                        
                           at deltage i internationale samarbejdsnet, projekter og fælles uddannelses- og forskningsprogrammer
                        
                     
                           d)
                        
                        
                           at fremme udvikling af fællesgrader, dobbeltgrader og multiple grader af høj kvalitet samt fælles overvågning af afhandlinger
                        
                     
                           e)
                        
                        
                           at lette anerkendelsen af kvalifikationer og studieperioder i udlandet under passende hensyn til kvalitetssikringsmekanismerne,
                        
                     
         
               3)
            
            
               fremme de højere uddannelsesinstitutioners globale dimension og bevidsthed om deres sociale ansvar, f.eks. ved:
               
                           a)
                        
                        
                           at fremme nye og innovative former for tværnationalt samarbejde inden for højere uddannelse
                        
                     
                           b)
                        
                        
                           at fremme og forbedre ligestillingen i forbindelse med adgang til højere uddannelse og internationale mobilitetsordninger gennem tilrådighedsstillelse af passende incitamenter og støtte
                        
                     
                           c)
                        
                        
                           at sørge for, at viden vender tilbage til samfundet både på lokalt, nationalt og globalt plan, og dermed bidrage til at imødekomme samfundets behov og de betydelige sociale udfordringer,
                        
                     
         HENSTILLER I OVERENSSTEMMELSE HERMED TIL KOMMISSIONEN AT:
   
               1.
            
            
               udvikle en international strategi for højere uddannelse på EU-plan i samarbejde med medlemsstaterne og med fuld respekt for de højere uddannelsesinstitutioners autonomi, der tager sigte på at forbedre sammenhængen og komplementariteten mellem eksisterende internationale samarbejdsinitiativer både på EU-plan og nationalt, og som fortsat vil fremme den europæiske højere uddannelses, forsknings og innovations tiltrækningskraft for så vidt angår EU's eksterne aktiviteter, samt EU's samarbejdsprogrammer og -politikker på dette område,
            
         
               2.
            
            
               sikre, at lærings- og forskningsmobilitet mellem EU og resten af verden udgør en del af denne strategi,
            
         
               3.
            
            
               fortsætte med at støtte internationale partnerskaber inden for højere uddannelse, internationalt akademisk samarbejde og kapacitetsopbyggende aktioner samt lette politisk dialog inden for højere uddannelse med interesserede tredjelande,
            
         
               4.
            
            
               fremme udveksling af erfaring og god praksis på dette område.
            
         
      (1)  I denne tekst forstås ved udtrykket »internationalisering« udvikling af internationale samarbejdsaktiviteter mellem højere uddannelsesinstitutioner i henholdsvis EU og tredjelande.
   
      (2)  16096/1/07 REV 1.
   
      (3)  EUT L 340 af 19.12.2008, s. 83.
   
      (4)  Den europæiske referenceramme for kvalifikationer (EUT C 111 af 6.5.2008, s. 1).
   
      (5)  F.eks. det europæiske kvalitetssikringsregister for videregående uddannelser og de europæiske standarder og retningslinjer for kvalitetssikring i europæisk videregående uddannelse, der blev oprettet inden for rammerne af Bolognaprocessen.